SK Úradný vestník Európskej únie C 149/7

Uloženie povinností spojených s výkonom služby vo verejnom záujme podľa nariadenia Rady (EHS) č. 2408/92 pre pravidelnú letovú službu vo vnútroštátnej leteckej doprave

(Text s významom pre EHP)

(2007/C 149/08)

1. Vláda Spolkovej republiky Nemecko sa rozhodla pre nasledujúcu úpravu povinností spojených s výkonom služby vo verejnom záujme v oblasti pravidelných leteckých služieb medzi mestami Hof – Frankfurt nad Mohanom, ktoré boli uložené v súlade s článkom 4 ods. 1 písm. a) nariadenia Rady (EHS) č. 2408/92 z 23. júla 1992 o prístupe leteckých dopravcov Spoločenstva k letovým trasám v rámci Spoločenstva (1) a uverejnené v Úradnom vestníku Európskych spoločenstiev C 199 z 25. júna 1998, s. 10, naposledy zmenené a doplnené Úradným vestníkom Európskej únie C 321 z 28. decembra 2004, s. 4:

2. Povinnosti spojené s výkonom služby vo verejnom záujme zahŕňajú tieto aspekty:

2.1 Smerovanie trasy

Pravidelná letecká doprava na trase Hof – Frankfurt nad Mohanom.

2.2 Minimálny počet letov

Minimálne 3 spiatočné lety denne od pondelka do piatku s možnosťou prípojov na letecké trasy z Frankfurtu nad Mohanom. Požiadavka platí celoročne, medzi Vianocami a Novým rokom možno letovú prevádzku obmedziť.

2.3 Kapacita sedadiel

Vždy minimálne 540 sedadiel týždenne (36 sedadiel na jeden let × 3 lety denne × 5 dní v týždni) medzi Hofom – Frankfurtom nad Mohanom.

Požiadavky platia celoročne.

2.4 Letový poriadok

Lety bez medzipristátia medzi 06:00 hod. z Hofu a 22:30 hod. do Hofu.

Vo Frankfurte nad Mohanom sú rezervované tieto sloty (plánované letové časy marec 2007, prílet, resp. odlet):

— do Frankfurtu: 07:00 hod. (pia), 07:10 hod. (po – št), 10:55 hod. (po – pia), 19:55 hod. (po – pia)

— z Frankfurtu: 07:45 (po – pia), 08:05 (ut), 08:25 hod. (po), 17:10 (po – pia), 20:50 hod. (po – pia)

2.5 Typ lietadla

Na požadované lety sa musia použiť lietadlá s pretlakovými kabínami, povolené minimálne pre 36 miest.

Letecké spoločnosti upozorňujeme na technické a prevádzkové podmienky letiska Hof (pozri príručku leteckej dopravy pre Spolkovú republiku Nemecko).

2.6 Tarify

Najvyššia základná sadzba pre jednosmerný let medzi Hofom a Frankfurtom nad Mohanom nesmie presiahnuť najvyššiu základnú sadzbu za jednosmerný let medzi Norimbergom a Frankfurtom nad Mohanom o viac ako 5 %. Najvyššia základná sadzba vrátane DPH bez poplatkov predstavovala v marci 2007 za jednosmerný let medzi Norimbergom a Frankfurtom nad Mohanom 261,81 EUR.

Dohoda Interline podľa pravidiel IATA o zaručení tranzitných taríf musí ostať zabezpečená.

2.7 Predaj

Lety sa musia predávať aspoň cez jeden počítačový rezervačný systém a musia sa dať objednať aj cez internet.

2.8 Plynulosť služieb

Počet letov stornovaných z dôvodu priamo spôsobených leteckým podnikom nesmie prekročiť 2 % ročne plánovaného počtu letov.

3. Verejná súťaž

Upozorňujeme leteckých dopravcov Spoločenstva, že realizácia letovej služby bude verejne vypísaná s tým, že má byť zadaná od 1. apríla 2008. Príslušná výzva na prekladanie ponúk v zmysle článku 4 ods. 1 písm. d) nariadenia (EHS) č. 2408/92 sa čoskoro uverejní v Úradnom vestníku Európskej únie.

Ďalšie informácie poskytuje

Bayerische Staatsministerium für Wirtschaft, Infrastruktur, Verkehr und Technologie D-80525 München Telefón: (49-89) 2162-2392 alebo 2162-2350 Fax: (49-89) 2162-2588

4. Tieto povinnosti spojené s výkonom služby vo verejnom záujme nahrádzajú záväzky uverejnené v oznámení Komisie, uverejnenom v Úradnom vestníku Európskej únie C 321 z 28. decembra 2004, s. 4.

(1) Ú. v. EÚ L 240, 24.8.1992, s. 8.